**10ο ΠΑΝΕΛΛΗΝΙΟ HPV ΣΥΝΕΔΡΙΟ**

**23-25 Μαΐου 2025, Crowne Plaza, Athens**

Θεσσαλονίκη, 21 Μαΐου 2025

ΔΕΛΤΙΟ ΤΥΠΟΥ

Το 10ο Πανελλήνιο HPV Συνέδριο διοργανώνεται από την **Ελληνική Εταιρεία Πρόληψης και Αντιμετώπισης του Ιού των Θηλωμάτων (HPV) *[Ελληνική HPV Εταιρεία]***στην Αθήνα, από 23 έως 25 Μαΐου 2025 στο Ξενοδοχείο Crowne Plaza, ως «προεόρτιο» της διοργάνωσης στην Αθήνα, τον Οκτώβριο του 2026, από την Διεθνή Εταιρεία Θηλωματοϊών (International Papillomavirus Society) του ***38ου Παγκοσμίου Συνεδρίου Θηλωματοϊών [38th International Papillomavirus*** ***Conference (IPVC 2026)],*** σε συνεργασία με την Ελληνική HPV Εταιρεία.

Κατά το τελευταίο χρονικό διάστημα υπήρξαν στην χώρα μας σημαντικές εξελίξεις στις διαμορφούμενες συνθήκες σχετικά με τις δυνατότητες εξάλειψης του καρκίνου τραχήλου μήτρας και την πρόληψη γενικότερα των HPV-σχετιζόμενων νοσημάτων. Τόσο η υλοποίηση της Δράσης του Υπουργείου Υγείας “Προληπτικές Διαγνωστικές Εξετάσεις για τον Καρκίνο του Τραχήλου της Μήτρας”, στο πλαίσιο του **Προγράμματος «ΠΡΟΛΑΜΒΑΝΩ»,** το οποίο εντάσσεται στο Εθνικό Πρόγραμμα Πρόληψης “ΣΠΥΡΟΣ ΔΟΞΙΑΔΗΣ”, όσο και η επικαιροποίηση εντός του 2024 του Προγράμματος HPV Εμβολιασμού των παιδιών, εφήβων αλλά και ενηλίκων, αποτελούν ενθαρρυντικές ενδείξεις ότι, παρά τις παραμένουσες δυσκολίες και ελλείψεις, τα πράγματα κινούνται γενικώς προς την σωστή κατεύθυνση, γεγονός που δικαιώνει τις προσπάθειες όλων.

Είναι πολύ ενθαρρυντικό ότι το Γραφείο του **Παγκόσμιου Οργανισμού Υγείας (Π.Ο.Υ.)** στην Ελλάδα υποστηρίζει ενεργά τις αλλαγές στα Προγράμματα HPV Εμβολιασμού και Προσυμπτωματικού Ελέγχου των γυναικών που προωθεί το Υπουργείο Υγείας στην χώρα μας, σύμφωνα με την Παγκόσμια Στρατηγική του Π.Ο.Υ. και τις συστάσεις της Ευρωπαϊκής Επιτροπής, με στόχο την εξάλειψη του καρκίνου τραχήλου μήτρας και την ελάττωση των άλλων HPV-σχετιζόμενων καρκίνων.

Οι εργασίες του 10ου Πανελληνίου HPV Συνεδρίου θα καλύψουν όλες τις πλευρές της πρωτογενούς (μέσω Εμβολιασμού) και δευτερογενούς (μέσω Προσυμπτωματικού Ελέγχου) πρόληψης των HPV-σχετιζόμενων νοσημάτων, τόσο σε θεωρητικό όσο και σε πρακτικό επίπεδο. Θα παρουσιαστούν οι αντίστοιχες αλλαγές τόσο διεθνώς όσο και στην Ελλάδα, οι νέες εξελίξεις στην δοσολογία και το ηλικιακό εύρος του HPV εμβολιασμού, οι νέες προοπτικές του Προσυμπτωματικού Ελέγχου σε εμβολιασμένες γυναίκες, οι νέες μεθοδολογίες (αυτοδειγματοληψία - self-sampling) κ.ά. Ιδιαίτερης σημασίας είναι η συμμετοχή εκπροσώπων του Π.Ο.Υ. στις εργασίες του Συνεδρίου, η υποστήριξη του οποίου κρίνεται απαραίτητη για τη διασφάλιση της αποτελεσματικής κλιμάκωσης αυτών των πρωτοβουλιών σε ολόκληρη την Ελλάδα.

Παράλληλα, από εξειδικευμένους επιστήμονες θα προσφερθούν **τρία προσυνεδριακά θεωρητικά Σεμινάρια:** 1. *Κολποσκόπησης και Παθολογίας Τραχήλου,*2. *Αιδοιοσκόπησης και Παθήσεων Αιδοίου* και3. *Υψηλής Eυκρίνειας Πρωκτοσκόπησης (HRA) και Προκαρκινικών Αλλοιώσεων Πρωκτού.*

Αναμένεται ότι οι εργασίες του ***10ου Πανελληνίου HPV Συνεδρίου*** θα ανταποκριθούν στις προσδοκίες όλων των Επαγγελματιών Υγείας, άλλων ειδικών επιστημόνων που ασχολούνται με το σχετικό αντικείμενο, αλλά και ενώσεων ασθενών και καρκινοπαθών και θα συμβάλουν στην προώθηση των εξελίξεων για την πρόληψη και εξάλειψη των HPV-σχετιζόμενων νοσημάτων και στην χώρα μας.

Επιστημονικό πρόγραμμα Συνεδρίου: <https://shorturl.at/ktg9H>

Για περισσότερες πληροφορίες, επισκεφθείτε το site του Συνεδρίου: <https://mdcongress.gr/event/10-hpv-2025/>

Για περισσότερες πληροφορίες, οι ενδιαφερόμενοι μπορούν να επικοινωνούν με τη γραμματεία οργάνωσης του Συνεδρίου:

A blue and black logo

AI-generated content may be incorrect.

Στέλλα Διακοπούλου | Key Account Manager Αλεξ. Παναγούλη 118 – Αγία Παρασκευή 15343 | Τηλ. +30 210 60 74 205, Fax +30 210 60 74 222 E-mail [s.diakopoulou@mdcongress.gr](mailto:s.diakopoulou@mdcongress.gr) Website [www.mdcongress.gr](http://www.mdcongress.gr)